Datasets:

Svngoku

/

kikongo-bible-asr

like 2

Sambu na nki makelele ya makulu ya bapusu-pusu na yandi ke sukinina?’

Bankento ya kuluta mayele na kati ya bankento na yandi ya lukumu vandaka kupesa yandi mvutuEe, yandi mpi vandaka kuditubila yandi mosi nde,

‘Yo fwete vanda nde bo ke kabisa bima yina bo bakaka,Mwana-nkento mosi, bana-bankento zole, sambu na konso soda,Lele ya mukubu ya bo me botula sambu na Sisera, lele ya mukubu ya bo me botula,Lele mosi ya bo me tula bifwanisu, lele ya mukubu, bilele zole ya bo me tula bifwanisuSambu na bankingu ya bantu yina botulaka bima.’

Yo yina, O Yehowa, bika nde bambeni na nge yonso kufwa,Kansi bika nde bantu yina ke zolaka nge kuvanda bonso ntangu yina ke basika na nkembo na yo.

Ebuna insi vandaka na ngemba bamvula 40.

Kansi bantu ya Izraele salaka diaka mambu ya mbi na meso ya Yehowa, yo yina Yehowa pesaka bo na maboko ya Madiani bamvula nsambwadi.

Diboko ya Madiani yalaka Izraele. Sambu na Madiani, bantu ya Izraele salaka bisika ya kubumbana sambu na bo mosi na bangumba ya nene, na mabulu, mpi na bisika yina yo kele mpasi na kukuma.

Ntangu Izraele vandaka kukuna nkeni, Madiani, Amaleki, mpi bantu ya ndambu ya Esti vandaka kunwanisa bo.

Bo vandaka kutula camp sambu na kunwanisa Izraele mpi kubebisa bima ya bilanga tii na Gaza, mpi bo vandaka kubikila ve Izraele ata kima ya kudia, yo vanda dimeme, ngombe to mpunda.

Bo vandaka kutombuka ti bitwisi na bo mpi batenta yina vandaka mingi kibeni bonso bampasu, ebuna mpila ya kutanga ntalu na bo ti ya bashamo na bo vandaka ve, mpi bo vandaka kukota na insi sambu na kufwa yo.

Yo yina Izraele kumaka na kinsukami ya ngolo sambu na Madiani ebuna bantu ya Izraele bingaka Yehowa sambu na kulomba lusadisu.

Ntangu bantu ya Izraele bingaka Yehowa sambu na kulomba lusadisu sambu na Madiani,

Yehowa tindilaka bantu ya Izraele mbikudi mosi yina tubilaka bo nde: Yehowa Nzambi ya Izraele me tuba nde: ‘Mono basisaka beno na Ezipte mpi na mutindu yina mono basisaka beno na nzo ya kimpika.

Ebuna mono gulusaka beno na maboko ya Ezipte mpi ya bantu yonso yina vandaka kuniokula beno mpi mono kulaka bo na ntwala na beno mpi pesaka beno insi na bo.

Mono tubilaka beno nde: Mono kele Yehowa Nzambi na beno. Beno fwete wa ve boma ya banzambi ya bantu ya Amore yina beno ke zinga na insi na bo. Kansi beno lemfukilaka mono ve.’

Na nima, wanzio ya Yehowa kwisaka mpi vandaka na nsi ya nti ya nene yina vandaka na Ofra, yina vandaka ya Yoashi muntu ya Abi-ezere. Mwana na yandi Gideoni vandaka kubula ble na kati ya kikamuninu ya vinu sambu Madiani kumona yo ve.

Wanzio ya Yehowa kwisaka kumonika na yandi mpi tubaka nde: Yehowa kele ti nge, nge soda ya ngolo.

Ebuna Gideoni tubaka nde: Lolula mono mfumu na mono, kansi kana Yehowa kele ti beto, sambu na nki mambu yai yonso ke kwisila beto? Wapi mambu na yandi yonso ya kuyituka yina batata na beto vandaka kutela beto mpi kutuba nde: ‘Keti Yehowa basisaka beto ve na Ezipte?’ Ntangu yai Yehowa me yambula beto mpi yandi me pesa beto na diboko ya Madiani.

Yehowa talaka yandi mpi tubaka nde: Kwenda ti ngolo yina nge kele na yo, ebuna nge ta gulusa Izraele na diboko ya Madiani. Keti mono ve muntu me tinda nge?

Gideoni pesaka yandi mvutu nde: Lolula mono, Yehowa. Inki mutindu mono lenda gulusa Izraele? Tala! Dibuta na mono kele ya kuluta fioti na Manase, mpi mono kele muntu ya kukonda mfunu na nzo ya tata na mono.

Kansi Yehowa tubilaka yandi nde: Sambu mono ta vanda ti nge, nge ta fwa bantu ya Madiani bonso nde bo vandaka muntu mosi.

Ebuna Gideoni tubilaka yandi nde: Ntangu yai, kana nge me ndima mono, songa mono kidimbu mosi ya ke monisa nde nge muntu ke tuba na mono.

Pardo, kukatuka ve awa tii kuna mono ta kwisa kuvutuka ti dikabu na mono mpi kutula yo na ntwala na nge. Ebuna yandi tubaka nde: Mono ta vanda awa tii kuna nge ta kwisa kuvutuka.

Gideoni kotaka mpi lambaka mwana-nkombo mpi yandi bakaka efa mosi ya fufu mpi salaka dimpa ya kukonda levire. Yandi tulaka musuni yina na kitunga mpi supu na nzungu ya kulambila ebuna yandi natilaka yandi yo na nganda mpi pesaka yandi yo na nsi ya nti ya nene.

Ebuna wanzio ya Nzambi ya kieleka tubilaka yandi nde: Baka musuni yina ti dimpa ya kukonda levire mpi tula yo na zulu ya ditadi yina ya nene, ebuna tiamuna supu. Yandi salaka mutindu yina.

Ebuna wanzio ya Yehowa tandulaka nsongi ya nti yina vandaka na diboko na yandi mpi simbaka musuni ti dimpa ya kukonda levire, ebuna tiya basikaka na ditadi yina mpi yo yokaka musuni ti dimpa ya kukonda levire. Ebuna wanzio ya Yehowa walukaka na meso na yandi.

Ntangu yai Gideoni bakisaka nde yo vandaka wanzio ya Yehowa.

Na mbala mosi Gideoni tubaka nde: Mawa na mono, Yehowa Mfumu ya Kuluta Nene, sambu mono me mona wanzio ya Yehowa na meso!

Kansi Yehowa tubilaka yandi nde: Vanda na ngemba. Kuwa boma ve nge ta fwa ve.

Ebuna Gideoni tungaka mesa-kimenga mosi pana sambu na Yehowa, mpi bo ke bingaka yo Yehowa-shalomi tii bubu yai. Yo kele kaka na Ofra ya bantu ya Abi-ezere.

Na mpimpa yina, Yehowa tubilaka yandi nde: Baka mwana-ngombe ya bakala ya tata na nge, mwana-ngombe ya zole yina kele na bamvula nsambwadi, mpi panza mesa-kimenga ya Baale ya tata na nge mpi zenga nti ya santu yina kele pene-pene na yo.

Na nima ya kutunga mesa-kimenga sambu na Yehowa Nzambi na nge na zulu ya kisika yai ya ngolo ya lutaninu ti matadi ya kutula na ndonga, baka mwana-ngombe yina ya zole mpi pesa yo bonso dikabu ya kuyoka na zulu ya bitini ya mabaya ya nti ya santu yina nge ta zenga.

Yo yina, Gideoni bakaka babakala kumi na kati ya bansadi na yandi mpi salaka kaka mutindu Yehowa songaka yandi. Kansi yandi waka bantu ya nzo ya tata na yandi mpi bantu ya bwala boma mingi sambu na kusala yo na mwini, yo yina yandi salaka yo na mpimpa.

Ntangu bantu ya mbanza telamaka na suka, bo monaka nde bo me bwisa mesa-kimenga ya Baale, bo me zenga nti ya santu yina vandaka pene-pene na yo, mpi bo me pesa mwana-ngombe ya bakala ya zole dikabu na zulu ya mesa-kimenga yina bo tungaka.

Bo yulanaka bo na bo nde: Nani me sala diambu yai? Na nima ya kuzikisa, bo tubaka nde: Gideoni mwana ya Yoashi muntu me sala yo.

Yo yina bantu ya mbanza tubilaka Yoashi nde: Basisa mwana na nge sambu yandi fwa, sambu yandi me bwisa mesa-kimenga ya Baale mpi me zenga nti ya santu yina vandaka pene-pene na yo.

Ebuna Yoashi tubilaka bantu yonso yina vandaka kuswanisa yandi nde: Keti beno bantu fwete nwanina Baale? Keti beno bantu fwete gulusa yandi? Konso muntu yina ke nwanina yandi, bo fwete fwa yandi na suka yai. Kana yandi kele nzambi, bika nde yandi kudinwanina yandi mosi, sambu muntu mosi me bwisa mesa-kimenga na yandi.

Ebuna kilumbu yina, yandi bingaka Gideoni nde Yerubaale mpi tubaka nde: Bika Baale kudinwanina yandi mosi, sambu muntu mosi me bwisa mesa-kimenga na yandi.

Madiani ya mvimba, Amaleki, mpi bantu ya ndambu ya Esti vukisaka basoda na bo mpi bo sabukaka sambu na kukwenda na Muwanda ya Yizreele mpi salaka camp.

Ebuna mpeve ya Yehowa kwisaka na zulu ya Gideoni mpi yandi bulaka kibongo, ebuna bantu ya Abi-ezere vukanaka mpi landaka yandi.

Yandi tindaka binati-nsangu na Manase ya mvimba, ebuna bo mpi vukanaka mpi landaka yandi. Yandi tindaka mpi binati-nsangu na Asere, Zebuloni ti Naftali, ebuna bo tombukaka sambu na kukutana ti yandi.

Ebuna Gideoni tubilaka Nzambi ya kieleka nde: Kana nge ke gulusa Izraele na nzila na mono, kaka mutindu nge silaka,

awa mono ke tanda mika ya dimeme na kisika ya bo ke tutaka bambuma sambu na kukatula yo bampusu. Kana malulu kele kaka na zulu ya mika kansi ntoto yonso ya kele na nziunga na yo kele ya kuyuma, pana mono ta zaba nde nge ta gulusa Izraele na nzila na mono, kaka mutindu nge silaka.

Mpi yo salamaka mutindu yina. Na kilumbu yina landaka, ntangu yandi telamaka na suka mpi kamunaka mika, yandi basisaka na mika yina malulu ya me fwana na kufulusa bolo ya nene ya nkinsi na masa.

Kansi, Gideoni tubilaka Nzambi ya kieleka nde: Kuwila mono ve makasi, kansi bika nde mono lomba diaka mbala mosi. Pardo, bika nde mono meka mbala mosi diaka kima ya nkaka ti mika. Pardo, bika nde mika mpamba kuvanda ya kuyuma kansi malulu kuvanda na ntoto na kisika yina yonso.

Nzambi salaka mutindu yina na mpimpa yina mika mpamba vandaka ya kuyuma, kansi malulu vandaka na ntoto na kisika yina yonso.

Ebuna Yerubaale, disongidila Gideoni, ti bantu yonso yina vandaka ti yandi telamaka na suka mpi salaka camp pene-pene ya dibulu ya masa ya Harodi, na ntangu camp ya Madiani vandaka na ndambu na yandi ya nordi, na ngumba ya fioti ya More na kati ya muwanda.

Ntangu yai Yehowa tubilaka Gideoni nde: Bantu yina kele ti nge kele mingi kibeni sambu mono pesa Madiani na maboko na bo. Kana ve Izraele ta tudila mono lulendo mpi ta tuba nde: ‘Diboko na mono mosi gulusaka mono.’

Ebuna, pardo, zabisa na meso ya bantu nde, ‘Konso muntu yina ke wa boma mpi ke tekita, yandi vutuka na nzo.’ Yo yina Gideoni mekaka bo. Ebuna, bantu vutukaka na nzo, mpi bikalaka.

Ata mpidina Yehowa tubilaka Gideoni nde: Bantu kele kaka mingi kibeni. Lomba bo na kukulumuka na masa sambu mono meka bo kuna sambu na nge. Kana mono tubila nge nde, ‘Muntu yai ta kwenda ti nge,’ yandi ta kwenda ti nge, kansi kana mono tubila nge nde, ‘Muntu yai ta kwenda ve ti nge,’ yandi ta kwenda ve.

Yo yina yandi kulumusaka bantu yina na masa.

Ebuna Yehowa tubilaka Gideoni nde: Konso muntu yina ke nwa masa ti ludimi mutindu mbwa ke nwaka kabula yandi ti bantu yina ke fukama sambu na kunwa masa.

Ntalu ya bantu yina nwaka masa ti ludimi, bayina tulaka diboko na bo na munoko, vandaka 300. Bantu yina ya nkaka fukamaka sambu na kunwa masa.

Ebuna Yehowa tubilaka Gideoni nde: Mono ta gulusa beno ti bantu yina nwaka masa bonso bambwa mpi mono ta pesa Madiani na maboko na nge. Kansi bika bantu yina yonso ya nkaka kuvutuka na nzo.

Na nima ya kubaka bima ya kudia mpi bibongo na maboko ya bantu yina, yandi vutulaka bantu yina yonso ya nkaka ya Izraele na nzo, mpi yandi bikalaka kaka ti bantu 300. Camp ya Madiani vandaka na nsi na yandi na muwanda.

Na mpimpa yina, Yehowa tubilaka yandi nde: Telama, nwanisa camp, sambu mono me pesa yo na maboko na nge.

Kansi, kana nge ke wa boma ya kunwanisa yo, kulumuka na camp ti nsadi na nge Pura.

Wa mambu yina bo ke tuba, mpi na nima nge ta baka kikesa sambu na kunwanisa camp. Yo yina Gideoni ti nsadi na yandi Pura kulumukaka na ndilu yina basoda salaka camp.

Ebuna Madiani, Amaleki, mpi bantu yonso ya ndambu ya Esti fulukaka na muwanda bonso kimvuka mosi ya bampasu, mpi mpila ya kutanga ntalu ya bashamo na bo vandaka ve, yo vandaka mingi bonso bambuma ya zelo na lweka ya nzadi-mungwa.

Ebuna Gideoni kwisaka, mpi muntu mosi vandaka kutela nduku na yandi ndosi, mpi yandi tubaka nde: Ndosi ya mono lalaka yo yai. Dimpa mosi ya orze yina vandaka bonso dimbuma vandaka kudindumuka na camp ya Madiani. Yo kwisaka tii na tenta mosi mpi tutaka yo ngolo kibeni na mpila nde tenta yina bwaka. Ee, dimpa yina balusaka tenta ludi na ntoto, ebuna tenta bwaka.

Ebuna nduku na yandi tubaka nde: Yo lenda vanda kaka mbele ya bitumba ya Gideoni mwana ya Yoashi, muntu ya Izraele. Nzambi me pesa Madiani mpi camp ya mvimba na maboko na yandi.

Kaka ntangu Gideoni waka muntu yina ke ta ndosi yina mpi ntendula na yo, yandi fukamaka sambu na kusambila. Na nima yandi vutukaka na camp ya Izraele mpi tubaka nde: Beno telama, sambu Yehowa me pesa camp ya Madiani na maboko na beno.

Ebuna yandi kabisaka bantu yina na bimvuka tatu mpi yandi pesaka bo yonso bibongo mpi mabungu ya nene ti minda na kati ya mabungu yina.

Yandi tubilaka bo nde: Beno tala mono mpi beno sala kaka mutindu mono ke sala. Ntangu mono ta kwisa na ndilu ya camp, beno fwete sala kaka mutindu mono ke sala.

Ntangu mono ta bula kibongo, mono ti bantu yonso yina kele ti mono, beno mpi fwete bula bibongo na nziunga ya camp mpi kuboka nde, ‘Sambu na Yehowa mpi sambu na Gideoni!’

Gideoni mpi bantu yina vandaka ti yandi kwisaka na ndilu ya camp na luyantiku ya kati-kati ya kukengila ya mpimpa, kaka ntangu bo katukaka kutula bankengidi. Bo bulaka bibongo mpi pasulaka mabungu ya nene ya masa yina vandaka na maboko na bo.

Ebuna bimvuka yina tatu bulaka bibongo mpi pasulaka mabungu yina ya nene. Bo simbaka minda na diboko ya kimama mpi bulaka bibongo na diboko ya kitata, ebuna bo tubaka na ndinga ya ngolo nde: Mbele ya bitumba ya Yehowa mpi ya Gideoni!

Na ntangu yina, konso muntu telamaka na kisika na yandi na nziunga ya camp, ebuna basoda yonso tinaka mpi vandaka kuboka ntangu bo vandaka kutina.

Bantu yina landaka kubula bibongo, ebuna Yehowa salaka nde na camp ya mvimba konso muntu kufwa nkweno na yandi na mbele ya bitumba mpi basoda tinaka tii na Bete-shita, na nzila ya Serera, tii na bandilu ya Abele-mehola pene-pene ya Tabati.

Ebuna bo bingaka bantu ya Izraele tuka na Naftali, na Asere, mpi na Manase ya mvimba, mpi bo landaka Madiani.

Gideoni tindaka binati-nsangu na ntoto ya mvimba ya bangumba ya Efrayimi mpi tubaka nde: Beno kulumuka sambu na kunwanisa Madiani, mpi beno botula banzila yina ke nataka na masa tii na Bete-bara mpi Yordani. Yo yina bantu yonso ya Efrayimi vukanaka kisika mosi, mpi bo botulaka bamasa tii na Bete-bara mpi Yordani.

Bo kangaka mpi bamfumu zole ya Madiani, Orebi ti Zeebi bo fwaka Orebi na ditadi ya Orebi, mpi bo fwaka Zeebi na kisika ya kukamunina vinu ya Zeebi. Bo vandaka kaka kulanda Madiani, mpi bo natilaka Gideoni ntu ya Orebi mpi ntu ya Zeebi pene-pene ya Yordani.

Ebuna bantu ya Efrayimi tubilaka yandi nde: Inki mambu nge me sala beto? Sambu na nki nge bingaka beto ve ntangu nge kwendaka kunwanisa Madiani? Bo swanisaka yandi ngolo kibeni.

Kansi yandi tubilaka bo nde: Keti mambu ya mono me sala me fwanana ti yina beno salaka? Keti bima yina ke bikalaka na bilanga, yina Efrayimi lokutaka, me luta ve bambuma ya vinu yina Abi-ezere katulaka na bilanga?

Nzambi pesaka Orebi ti Zeebi, bamfumu ya Madiani, na maboko na beno, ebuna inki mambu mono me sala kana beto fwanisa yo ti yina beno salaka? Ntangu yandi tubaka mutindu yina, bo lembamaka.

Ebuna Gideoni kwisaka na Yordani mpi sabukaka yo. Yandi ti bantu yina vandaka ti yandi lembaka, kansi bo vandaka kaka kulanda bambeni na bo.

Yo yina yandi tubilaka bantu ya Sukoti nde: Pardo, beno pesa bantu yina ke landa mono mampa, sambu bo me lemba mpi mono ke landa Zeba ti Salmuna, bantotila ya Madiani.

Kansi bamfumu ya Sukoti tubaka nde: Keti Zeba ti Salmuna kele dezia na maboko na nge sambu beto pesa basoda na nge mampa?

Ebuna Gideoni tubaka nde: Sambu na diambu yai, ntangu Yehowa ta pesa Zeba ti Salmuna na maboko na mono, mono ta bula beno bansende mpi banti ya bansende ya ntoto-makanga.